Hafrannsóknastofnun leggur til að veiða megi allt að níu þúsund tonn af grásleppu í ár, nærri 75 prósentum meira en í fyrra. Formaður Landssambands smábátaeigenda segir mikla óvissu í upphafi vertíðar og verð fyrir afurðir afar lágt.
Ráðgjöf Hafrannsóknastofnunar um grásleppuveiði byggir að mestu á stofnvístölu úr stofnmælingu botnfiska í mars, svokölluðu togararalli. Hún var sú hæsta frá upphafi mælinga árið 1985. Lagt er til að veiðar á grásleppu verði ekki meiri en 9.040 tonn á vertíðinni sem er um 74% hækkun milli ára. Þá er lagt til að upphafskvóti verði 3.174 tonn, samanborið við 1.459 tonn í upphafi síðustu vertíðar. Arthur Bogason, formaður Landssambands smábátaeigenda, gleðst yfir fréttum af sterkum stofni grásleppu, sem komi grásleppusjómönnum reyndar ekkert á óvart.
Það ríkir hins vegar mikil óvissa um hve margir muni halda til grásleppuveiða í ár. Eins og fram hefur komið eru markaðir fyrir heila grásleppu í Kína nánast lokaðir og lágt verð er fyrir grásleppuhrogn enn sem komið er.